פיית' קיפייגון

פיית' קיפייגון (באנגלית: Faith Kipyegon; נולדה ב-10 בינואר 1994) היא אתלטית קנייתית, פעמיים ברציפות האלופה האולימפית (ריו דה ז'ניירו 2016 וטוקיו 2020), 3 פעמים אלופת העולם (לונדון 2017, יוג'ין 2022 ובודפשט 2023), אלופת חבר העמים (גלאזגו 2014) ושיאנית העולם בריצת 1500 מטר. אלופת העולם (בודפשט 2023) ושיאנית העולם לשעבר בריצת 5000 מטר. נוסף לכך, היא שיאנית העולם בריצת מייל.

ביוגרפיה
קיפייגון נולדה בקניה, השמינית מבין 9 ילדים. אביה היה רץ למרחקים בינוניים בנעוריו. שיחקה כדורגל עד שגילתה את עולם האתלטיקה בגיל 14. בתחילת דרכה נהגה לרוץ יחפה. נשואה לאצן האולימפי טימותי קיטום, אף הוא מקניה. לזוג בת שנולדה ביוני 2018.

2010
באליפות העולם בריצות שדה לנוער שנערכה בבידגושץ', פולין ב-2010 סיימה קיפייגון במקום רביעי.

2011
באליפות העולם בריצות שדה לנוער שנערכה בפונטה אומבריה, ספרד ב-2011 זכתה במדליית זהב. באליפות העולם עד גיל 17 (כולל) שנערכה בליל, צרפת היא זכתה במדליית זהב בריצת 1500 מטר בשיא אליפות חדש של 4:09.48 דקות.

2012
באליפות העולם באתלטיקה לנוער שנערכה בברצלונה, ספרד בשנת 2012 זכתה במדליית זהב בריצת 1500 מטר בתוצאה של 4:04.96 דקות.

באולימפיאדת לונדון (2012) סיימה קיפייגון במקום 23 בריצת 1500 מטר בתוצאה של 4:08.78 דקות. לאחר ש-3 אתלטיות נפסלו בשל אימרוץ, היא קודמה למקום 21 כללי.

2013
באליפות העולם בריצות שדה לנוער שנערכה בבידגושץ', פולין ב-2013 היא זכתה במדליית זהב. בתחרות גרנד פרי שנערכה בקטר היא קבעה בריצת 1500 מטר שיא קניה חדש של 3:56.98 דקות. בהמשך השנה באליפות העולם שנערכה במוסקבה היא סיימה חמישית בתוצאה של 4:05.08 דקות.

2014

שיאנית עולם
באליפות העולם לריצות שליחים שנערכה בנסאו, בהאמה במאי 2014 היא זכתה במדליית זהב בריצת שליחות 4X1500 מטר בשיא עולם חדש של 16:33.58 דקות. 

במשחקי חבר העמים שנערכו בגלאזגו סקוטלנד ב-2014 זכתה במדליית זהב בריצת 1500 מטר בתוצאה של 4:08.94 דקות.

2015

סגנית אלופת העולם
באוגוסט 2015 זכתה בתחרות ליגת היהלום בבריסל בריצת מייל בשיא אפריקה של 4:16.71 דקות. בהמשך החודש באליפות העולם שהתקיימה בבייג'ינג זכתה במדליית כסף בריצת 1500 מטר בתוצאה של 4:08.96 דקות, אחרי גנזבה דיבאבה מאתיופיה (4:08.09 דקות) ולפני סיפן חסן מהולנד (4:09.34 דקות).

2016
בתחרות ליגת היהלום שנערכה ביוג'ין אורגון ארצות הברית במאי 2016 שיפרה בריצת 1500 מטר את שיא קניה והעמידה אותו על 3:56.41 דקות.

אלופה אולימפית
באולימפיאדת ריו דה ז'ניירו (2016) זכתה קיפייגון במדליית זהב בריצת 1500 מטר בתוצאה של 4:08.92 דקות, לפני גנזבה דיבאבה (4:10.27 דקות) וג'ניפר סימפסון מארצות הברית (4:10.53 דקות).

2017
באליפות העולם שנערכה בלונדון זכתה במדליית זהב בריצת 1500 מטר בתוצאה של 4:02.59 דקות, לפני ג'ניפר סימפסון מארצות הברית (4:02.76 דקות) וקסטר סמניה מדרום אפריקה (4:02.90 דקות).

2019
באליפות העולם שנערכה בדוחה, קטר באוקטובר 2019 זכתה במדליית כסף בשיא קניה של 3:54.22 דקות, אחרי סיפאן חסן מהולנד (3:51.95 דקות) ולפני גודאף צגאי מאתיופיה (3:54.38 דקות).

2021 
באולימפיאדת טוקיו (2020) זכתה בפעם השנייה ברציפות במדליית זהב בריצת 1500 מטר בשיא אולימפי של 3:53.11 דקות, לפני לורה מויר מבריטניה (3:54.50 דקות) וסיפאן חסן (3:55.86 דקות).

2022
באליפות העולם שנערכה ביוג'ין, אורגון, ארצות הברית זכתה במדליית זהב בפעם השנייה בתוצאה של 3:52.96 דקות, לפני גודאף צגאי (3:54.52 דקות) ולורה מויר מבריטניה (3:55.28 דקות).

בתחרות ליגת היהלום במונקו קבעה תוצאה של 3:50.37 דקות, התוצאה השנייה בכל הזמנים דאז.

2023

שיאנית עולם
בתחרות ליגת היהלום שנערכה בפירנצה, איטליה ב-2 ביוני 2023 קבעה בריצת 1500 מטר שיא עולם חדש של 3:49.11 דקות, שיפור לשיא העולם בן 8 השנים של גנזבה דיבאבה (3:50.07 דקות). ביוני ניצחה בתחרות ליגת היהלום בפריז בריצת 5000 מטר בשיא עולם של 14:05.20 דקות.

באליפות העולם שנערכה בבודפשט, הונגריה באוגוסט זכתה בשתי מדליות זהב. בפעם השלישית בריצת 1500 מטר בתוצאה של 3:54.87 דקות, לפני דיריבה ולטג'י מאתיופיה (3:55.69 דקות) וסיפאן חסן (3:56.00 דקות) ובריצת 5000 מטר בתוצאה של 14:53.88 דקות, לפני סיפאן חסן (14:54.11 דקות) ובת ארצה ביאטריס צ'בט (14:54.33 דקות).

שיאים אישיים

אצטדיון
 ריצת 1500 מטר: 3:49.11 דקות (2023), שיא עולם
 ריצת מייל: 4:07.64 דקות (2023), שיא עולם
 ריצת 5000 מטר: 14:05.20 דקות (2023), שיא עולם

קישורים חיצוניים

 

אתלטיות קנייתיות
רצים קנייתים למרחקים בינוניים
שיאניות עולם באתלטיקה
אתלטיות באולימפיאדת לונדון (2012)
אתלטיות באולימפיאדת ריו דה ז'ניירו (2016)
רצות באולימפיאדת טוקיו (2020)
אלופות עולם באתלטיקה
שיאני עולם קנייתים: אתלטיקה
אלופות אולימפיות מקניה
אלופות אולימפיות: ריצת 1500 מטרים
רצות 3000 מטר
קנייתיות שנולדו ב-1994